Masai Mara National Park
Masai Mara National Park, reservat i det sydvestlige Kenya på grænsen til Tanzania; 1800 km2, hvoraf 500 km2 har status som nationalpark. Parken danner en naturlig forlængelse af Serengetisletten i Tanzania og er sammen med denne kendt for sit utrolig rige dyreliv. Mange af dyrene, bl.a. de enorme flokke af gnuer, foretager årstidsbestemte vandringer.
En stor del af de film, der er lavet om Østafrikas dyreliv, er optaget i Masai Mara.